Oud-leerlinge onthou hul skool | News24
Oud-leerlinge onthou hul skool
Graad 1-klas van 1966: Danwilh Ingram, Christine Vosloo (gebore De Koning), en Herman Smith. Foto: THEO VOSLOO
IN die 46 jaar sedert die laaste nege leerders deur die klaskamerdeure van die Laerskool Groothoek in Melon, Loerie gestap het, het baie dinge verander en is die onthou nie meer so goed nie.
Een ding wat hulle nié vergeet het nie, is die rustige en kalm atmosfeer van die klein plaasskool waar hulle eens skoolgegaan het.
Oud-leerders van die voormalige Laerskool Groothoek het verlede maand van heinde en verre gekom om dié skool se reünie in die stoor op Pierre Moolman se plaas by te woon.
Johan van der Watt het al die pad van die VSA gekom, terwyl Danwilh Ingram die pad van Tzaneen na Loerie aangepak het en Mike Lamont van Meyerton gekom het. Bennie Lamont is van Oudtshoorn, Mona van der Westhuizen van Pretoria, Jansen Saayman van Somerset-Oos, Nico Smith van Baviaans en Sandra Kleingeld van George. Oud-leerders het ook gekom van Port Elizabeth, Uitenhage en Despatch.
Volgens oud-leerder Theo Vosloo, was die reünie 'n besonderse geleentheid. "Salomie van der Watt, Babetjie Kleingeld, Lenie de Koning en Cathleen Ingram - vier moeders van oud-leerders - het die geleentheid bygewoon, asook twee oud-leerders bo die ouderdom van 80 - Mona van der Westhuizen (gebore Moolman) en Miems de Kok (gebore De Koning).
"Tydens 'n besoek aan die ou skooltjie - nou vervalle - het ons weer eens die soet en bitter van daardie tyd beleef, . . . die nostalgie en diepe dankbaarheid vir die voorreg om deel van dié skool en omgewing se nederige verlede te kan wees.
"Daar was ook tyd vir 'n fotosessie met drie van die graad 1-leerders van 1996 wat na 50 jaar weer saam op kamera vasgevang is.
Die naweeklange reünie is met 'n erediens in die NG Kerk Loerie afgesluit.
Die skool het sy ontstaan in 1914 gehad. Die eerste sinkgeboutjie het in Die Hoek, die vlakte by Melon, gestaan en het vandaar die naam, Groothoek, gekry, vertel Vosloo.
"Selfs nadat die eerste skoolgebou gedu-rende die vloed van 1916 weggespoel is en die permanente baksteen-gebou in 1938 opgerig is, het die naam behoue gebly."
Volgens Vosloo, het dié skool sedert 1932 met twee onderwysers gespog, maar gedu-rende die laat 1960s het dit weer 'n eenman-skool met nege leerders geword.
Groothoek is aan die einde van 1970 gesluit weens 'n gebrek aan voldoende leerder-getalle en geld.
Tog vertel oud-leerlinge graag staaltjies van toegewyde onderwysers, min geriewe en natuurlik kattekwaad wat aangevang is.
Volgens Vosloo was Groothoek 'n tipiese plaasskool van daardie jare.
"Ek sal altyd onthou dat die skool baie ongekunsteld was, iewat spartaans, met slegs die minimum geriewe. Die gebrek aan elektrisi-teit, lopende water, behoorlike riool en ablusie geriewe, 'n biblioteek, en 'n moderne leeromgewing en fasiliteite vir sport, het nie 'n demper geplaas op die die ontwikkeling van leerders wat hul eerste skooljare daar deurgebring het nie.
"Miskien is daar 'n paar lesse te leer vir die hedendaagse leerder."
Vosloo onthou dat die onderwysers toegewyd was en altyd net hul beste gegee het - al was dit nie aldag maklik nie.